„Mă număr printre cei care spun că, după ce depăşim criza financiară, trebuie să mai facem şi alte schimbări în UE”, a explicat vicepreședintele Comisiei Europene, Viviane Reding, în timpul unui interviu acordat publicației germane „Die Zeit”, publicat sâmbătă, intitulat „Avem nevoie de fortă germană”.

Rugată să detalieze schimbările la care se referă, comisarul pentru Justiţie, drepturi fundamentale şi cetăţenie a făcut referire la respectarea statului de drept, capitol la care România nu a fost lăudată.

„Spre exemplu, la capitolul respectarea statului de drept. În momentul de faţă, dacă o țară încalcă regulile statului de drept, avem o singură posibilitate de a o sancţiona. Este cea mai drastică pedeapsă (mot a mot zice ,,varianta bombei nucleare” - n.r.). Asta înseamnă că putem să-i luăm ţării respective dreptul de vot în Consiliu. Cred că avem nevoie şi de alte măsuri diferenţiate. Asta pentru că avem state, în care statul de drept este pus în pericol, iar altele în care el este de-a dreptul încălcat”, a spus Viviane Reding.

La întrebarea reporterului „Die Zeit”, comisarul european a confirmat că vorbește despre România şi Ungaria, dar nu doar despre ele. „Am face bine dacă ne-am uita împreună cu atenţie cum funcţionează statul de drept în multe dintre ţările membre”, a afirmat Viviane Reding.

Viviane Reding a fost primul oficial european care și-a exprimat îngrijorarea cu privire la criza politică din România de anul trecut, în contextul organizării referendumului pentru demiterea președintelui. . „Sunt foarte preocupată de criza politică din România, la fel şi întreaga Comisie şi Consiliul Europei. Aţi văzut nişte reacţii care au fost foarte clare. Democraţia este un bun care trebuie apărat. Avem nevoie de instanţe independente. Nu putem desfiinţa curţi constituţionale. Şi trebuie să respectăm ceea ce spun aceste curţi”, declara aceasta.